钦定古今图书集成/明伦汇编/官常典/第063卷 > 高密文献王泰
## 钦定古今图书集成/明伦汇编/官常典/第063卷 > 高密文献王泰

按《晋书》本传：“高密文献王泰，字子舒，彭城穆王权之
弟，魏阳亭侯。补阳翟令，迁扶风太守。武帝受禅，封陇
西王，邑三千二百户，拜游击将军，出为兖州刺史，加
鹰扬将军，迁使持节，都督宁益二州诸军事、安西将
军，领益州刺史，称疾不行。转安北将军，代兄权督邺
城守事。迁安西将军，都督关中事。太康初，入为散骑”
常侍、前将军，领邺城门校尉，以疾去官。后代下邳王
晃为尚书左仆射，出为镇西将军，领护西戎校尉、假
节，代扶风王骏都督关中军事，以疾还京师。永熙初，
代石鉴为司空，寻领太子太保。及杨骏诛，泰领骏营，
加侍中，给步兵二千五百人，骑五百匹。泰固辞，乃给
千兵百骑。楚王玮之被收，泰严兵将救之，祭酒丁绥
谏曰：“公为宰相，不可轻动。且夜中仓卒，宜遣人参审
定问。”泰从之。玮既诛，乃以泰录尚书事，迁太尉，守尚
书令，改封高密王，邑万户。元康九年薨，追赠太傅。泰
性廉静，不近声色。虽为宰辅，食大国之租，服饰肴膳
如布衣寒士。任真简率，每朝会，不识者不知其王公
也。事亲恭谨，居丧哀戚，谦虚下物，为宗室仪表。当时
诸王，惟泰及下邳王晃以节制见称，虽并不能振施，
其馀莫得比焉。泰四子：越、腾、略、模。越自有传。腾出后
叔父，弟略立。